जम्मू-कश्मीर में जवानों की गोली से मारे गए लोगों के मामले में सेना के खिलाफ दर्ज हुई एफआईआर पर बीजेपी सांसद सुब्रमण्यम स्वामी ने रक्षा मंत्री निर्मला सीतारमण पर निशाना साधा है। स्वामी ने ट्वीट कर कहा कि रक्षा मंत्री निर्मला सीतारमण का सेना के खिलाफ दर्ज एफआईआर पर मुख्यमंत्री मेहबूबी मुफ्ती के बयान को खारिज न करना और हफ्ते भर तक चुप्पी साधे रखना बताता है कि उन्होंने पहले से इसकी मंजूरी दी हो, पार्टी को इस बारे में संज्ञान लेना चाहिए। सुब्रमण्यम स्वामी ने ट्वीट में लिखा- ”रक्षा मंत्री सीतारमण ने जम्मू-कश्मीर की विधानसभा में सेना पर हुई एफआईआर पर मुख्यमंत्री मेहबूबा मुफ्ती के दिए बयान को खारिज करने से मना कर दिया, यह रक्षा मंत्री का पूर्व अनुमोदित विचार लगता है। रक्षा मंत्री की हफ्ते भर की खामोशी पर पार्टी को ध्यान देना चाहिए। हम एफआईआर की अनुमति नहीं दे सकते हैं।” स्वामी की इस आपत्ति पर रक्षा मंत्री की तरफ से कोई प्रतिक्रिया नहीं आई है।